ગત બીજી એપ્રિલે કેટલાક સંગઠનોએ દલિતો ઉપરના અત્યાચારના વિરોધમાં ભારત બંધનું એલાન આપ્યું હતું અને આ દિવસે અનેક રાજ્યોમાં હિંસાત્મક ઘટનાઆે બની હતી, કેટલાક નિર્દોષ લોકોએ પોતાના જીવ પણ ગુમાવ્યા હતાં. આ ઘટના પછી રાજકીય પક્ષો એક બીજા ઉપર દોષારોપણ કરવા લાગ્યા હતાં જે હજુ ચાલુ જ છે. આ દરમિયાન સોશ્યલ મીડિયા ઉપર બંધની સામે ગઈકાલે મંગળવારે ફરી વખત ભારત બંધનું એલાન આપવામાં આવ્યું હતું. આ એલાન કોઈ રાજકીય પક્ષે કે કોઈ ચોકકસ સંગઠને નહી પરંતુ સોશ્યલ મીડિયા ઉપર પોતાના મનની ભડાશ કાઢી રહેલા લોકોએ આપ્યું હતું. આવા લોકો દેશમાં અનામત પ્રથાનો જોરદાર વિરોધ કરી રહ્યા છે. આ બંધને કોઈનું સમર્થન ન હોવા છતાં બિહાર જેવા રાજ્યમાં વ્યાપકપણે હિંસક ઘટનાઆે બની છે જે નિંદાને પાત્ર છે.